
Text rozhodnutia
Súd: Krajský súd Bratislava Spisová značka: 1S/1/2013 Identifikačné číslo súdneho spisu: 1013200003 Dátum vydania rozhodnutia: 25. 03. 2013 Meno a priezvisko sudcu, VSÚ: JUDr. Nora Halmová ECLI: ECLI:SK:KSBA:2013:1013200003.2 Uznesenie Krajský súd v Bratislave v právnej veci žalobcu: A.. H. Y. V H K, X. 3, XXX XX L., IČO: 33 413 363, právne zastúpený: JUDr. Miroslav Ivanovič, Grösslingova 45, 811 09 Bratislava proti žalovanému: Finančné riaditeľstvo Slovenskej republiky, Lazovná 63, 974 01 Banská Bystrica o preskúmanie zákonnosti rozhodnutia žalovaného č. 1100302/1/1186537/2012/5113-r zo dňa 29.10.2012, takto r o z h o d o l : Krajský súd v Bratislave o d k l a d á vykonateľnosť rozhodnutia žalovaného č. 1100302/1/1186537/2012/5113-r zo dňa 29.10.2012 v spojení s rozhodnutím Daňového úradu Trenčín, pobočka Partizánke č. 9310401/5/1615262/2012 zo dňa 10.07.2012 a to až do právoplatnosti rozhodnutia súdu vo veci samej. o d ô v o d n e n i e : Žalobca sa žalobou podanou Krajskému súdu v Bratislave v zákonom stanovenej lehote domáhal preskúmania zákonnosti rozhodnutia žalovaného č. 1100302/1/1186537/2012/5113-r zo dňa 29.10.2012, ktorým žalovaný potvrdil dodatočný platobný výmer Daňového úradu Trenčín, pobočka Partizánke č. 9310401/5/1615262/2012 zo dňa 10.07.2012, ktorým správca dane vyrubil žalobcovi rozdiel dane z príjmov fyzickej osoby za zdaňovacie obdobie 2008 v sume XX.XXX,XX eur. Zároveň žalobca v žalobe zo dňa 28.12.2012 požiadal súd o odklad vykonateľnosti napadnutého rozhodnutia z dôvodu, že výška rozdielu dane, ktorú má žalobca doplatiť, je pre jeho podnikateľskú činnosť likvidačná aj v súvislosti s aktuálnou hospodárskou situáciou krajiny. Žalobca ďalej uviedol, že v prípade výkonu rozhodnutí žalovaným, prostredníctvom daňovej exekúcie, správca dane zablokuje bankové účty žalobcu, čím teda hrozí žalobcovi závažná ujma spočívajúca v exekúcii daňových nedoplatkov, nakoľko podanie žaloby nemá samo o sebe odkladný účinok. Podaním urobeným elektronickými prostriedkami a podpísaným zaručeným elektronickým podpisom doručeným tunajšiemu súdu dňa 14.03.2013 žalobca doplnil žalobu v časti odkladu vykonateľnosti napadnutého rozhodnutia o ďalšie dôvody, pre ktoré má súd odložiť vykonateľnosť rozhodnutia žalovaného. Žalobca v doplnení uviedol, že v predmetnom prípade by sa jednalo o deštrukčný charakter nielen jeho podnikania v rámci obchodných spoločností, ktorých je spoločníkom ale i celej jeho rodiny a blízkych osôb, vzhľadom k tomu, že ako podnikateľ - živnostník ručí celým svojím majetkom. Je teda odôvodnená obava, že daňový orgán začne s výkonom daňového exekučného konania, tak ako mu to ukladá zákon, čím hrozí riziko vzniku závažnej ujmy spočívajúcej v okamžitom výkone rozhodnutia. Ak by v predmetnej právnej veci došlo v exekučnom konaní k vymoženiu pohľadávky alebo jej časti a napadnuté rozhodnutie by bolo súdom zrušené, navrátenie do pôvodného stavu by bolo vylúčené. Podľa § 250c veta druhá O.s.p., na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Súd považoval dôvody, uvedené v žiadosti o odklad vykonateľnosti napadnutého rozhodnutia v spojení s prvostupňovým rozhodnutím za opodstatnené, keďže okamžitým výkonom rozhodnutia, zaväzujúceho žalobcu k odvedeniu sumy vo výške XX.XXX,XX eur by mu hrozila vážna ujma v majetkovej sfére. Tunajší súd preto postupoval v súlade s citovaným zákonným ustanovením a rozhodol o žiadosti žalobcu spôsobom uvedeným vo výroku tohto uznesenia. Poučenie: Proti tomuto uzneseniu odvolanie nie je prípustné.

